अकेले हिंदी पाठकों की संख्या में पिछले तीन साल में करीब पैंतालीस फीसद की बढ़ोतरी हुई है, जो 2014 के करीब बारह करोड़ से बढ़ कर 2017 में करीब अठारह करोड़ हो गई है, जबकि इसी अवधि के दौरान अंग्रेजी अखबारों के पाठकों की संख्या में महज दस फीसद की वृद्धि देखी गई, जो ढाई करोड़ से बढ़ कर 2.8 करोड़ हो गई है। इस तरह भारतीय भाषाओं में केवल हिंदी के पाठकों की संख्या अंग्रेजी के पाठकों से छह गुना अधिक है। अगर सारी भारतीय भाषाओं के पाठकों की संख्या से अंग्रेजी के पाठकों की तुलना की जाए तो अंग्रेजी के पाठकों की संख्या दो-तीन प्रतिशत से अधिक नहीं है। इसका मतलब है कि नब्बे फीसद से भी अधिक लोग भारतीय भाषाओं में खबर पढ़ना पसंद करते हैं। इसके बावजूद आश्चर्य है कि आज भी अंग्रेजी अखबारों के पत्रकारों और संवाददाताओं को ज्यादा सहूलियत, वेतन और प्रतिष्ठा मिलती है। इसके पीछे प्रमुख कारण है कि हिंदी अखबार अपनी पहुंच तो करोड़ों पाठकों तक रखते हैं, लेकिन अपने पत्रकारों को वह माहौल, सुविधा और स्वतंत्रता नहीं देते, जिससे वे अंग्रेजी अखबारों की तरह बड़ी, विशेष और खोजी रिपोर्टिंग कर सकें। हिंदी अखबारों में एक मानसिकता घर कर गई है कि उनका पाठक बड़ी रिपोर्ट और खबर पढ़ेगा ही नहीं। इसके साथ ही कुछ अखबार अनुवाद या एजेंसी की खबरों पर भी बहुत ज्यादा निर्भर होते जा रहे हैं, जिससे अखबार की मौलिकता खत्म होती है।